Publication: Magyar Közlöny
Issue: MK-2006-62 (Year: 2006, Number: 62)
Era: 2004-2010
Section: Melléklet a 27/1998. (VI. 10.) MKM rendelethez
Paragraph Index: 161

2. A vizsga tartalma A vizsgafeladatot az intézmény úgy határozza meg, hogy a megoldásból mérhető legyen a tanuló tárgytervező, tárgyalkotó képessége. A feladat tükrözze a tanuló kerámiaművészet műfaji sajátosságairól, esztétikai törvényszerűségeiről megszerzett ismeretét. A tárgyalkotó feladat megoldásában mutassa be a tanuló kerámiatechnikai jártasságát, tudását. A kerámia műhelygyakorlat vizsga két részből tevődik össze: A) Rajzi, tervezési dokumentációval együtt benyújtott kész kerámiatárgy vagy tárgycsoport. A benyújtott vizsgamunka – tanári irányítással – színes rajzi, tervezési munka alapján megvalósított, égetett és/vagy festett, mázazott alkotás, amely lehet: – felrakással vagy korongozással készült egyszerűbb használati tárgy vagy díszedény, – mintázott, festett vagy mázazott plasztika. A vizsgamunkát az alapfok utolsó évfolyamának szorgalmi ideje alatt, a második félévben kell elkészíteni, és a művészeti alapvizsga napját megelőzően tíz nappal kell a tanulónak leadnia a vizsgát szervező intézménynek. B) Az alapvizsga helyszínén, ideje alatt önállóan készített kerámiatárgy. A kerámia vizsgamunka az intézmény által meghatározott tárgytípus, színes tervvázlat alapján agyagból, választott technikával, nyomhagyásos, pecsételt vagy plasztikus felületdíszítések alkalmazásával létrehozott alkotás, amely lehet: – korongozott tálka vagy edény, – felrakással készült edény, – lapból épített, kerek vagy szögletes alaprajzú edény, – a kerámiában használatos kézi formázási, mintázási eljárásokkal készült plasztika.

Source: https://magyarkozlony.hu/hivatalos-lapok/085635d0ae6e0eec307d0b299cb4c87f9bb7d21e/dokumentumok/32958add681aca585162f804cc8321559c7d9c69/letoltes